Planleggingen av lufthavnen startet i 1972. Den skulle kunne brukes av flytaxi og ambulansefly, av typen Britten-Norman Islander. Flyplassen ble åpnet 17. mai 1973, og besto av en 421 meter lang gruslagt rullebane og en liten brakke som terminalbygg. I 1983 ble flyplassen utvidet med en lengre rullebane og et større terminalbygg, og det ble startet en flyrute Alta–Hasvik–Hammerfest med Norving. Widerøe overtok ruten i 1990 og begynte å bruke Twin Otter. Rullebanen ble asfaltert i 1995, noe som gjorde det mulig å lande med Dash 8-fly. Flyplassen ble overtatt av staten og Luftfartsverket (senere Avinor) 1. januar 1997.